पाकुड़: झामुमो सुप्रीमो शिबू सोरेन ने शनिवार को गोपीकांदर प्रखंड के दुगार्पुर में आयोजित चुनावी सभा को संबोधित कर झामुमो प्रत्याशी साइमन मरांडी के पक्ष में लोगों से वोट देने की अपील की। सोरेन ने कहा कि झारखंड मुक्ति मोर्चा ने लंबे जन संघर्ष के बल पर ही अलग राज्य हासिल किया है। अलग राज्य तो मिल गया, लेकिन हमारे सपने आज भी अधूरे हैं। इसे झारखंड मुक्ति मोर्चा ही पूरा कर सकता है। उन्होंने राज्य की रघुवर सरकार को निशाने पर लेते हुए कहा कि वर्तमान सरकार पूंजीपतियों के इशारे पर चल रही है और उन्हीं के हितों में सारी नीतियां बना रही है। इस जन विरोधी सरकार की गलत नीतियों पर रोक लगाने के लिए लिट्टीपाड़ा उपचुनाव में भाजपा को मात देना आज की पहली जरूरत ही नहीं हमारी पहली प्राथमिकता भी है। अगर इस वक्त हम चूक गये, तो पूर्ण बहुमत के नशे में चूर राज्य की भाजपा सरकार हम आदिवासियों तथा मूलवासियों का अस्तित्व मिटा देगी। सभा को शिकारीपाड़ा विधायक नलिन सोरेन, जामा विधायक सीता सोरेन और महेशपुर के पूर्व विधायक सुफल मरांडी सहित कई नेताओं ने भी संबोधित किया।